# Opgaver til kortfilmen ”Visious”

**1. Undersøg hvilke af Richard Raskins syv parametre for kortfilm, filmen ”Visious” opfylder. Marker disse parametre med en farve i skemaet herunder. I skal kunne argumentere for jeres valg.**

*Richard Raskins, professor på Århus Universitet, har opstillet 7 parametre for, hvordan en god og vellykket kortfilm er skruet sammen. Richards Raskin understreger, at en vellykket kortfilm i hans forstand typisk er mellem fem og 15 minutter lang.*

|  |  |  |  |
| --- | --- | --- | --- |
| **1. Første parameter - én hovedkarakter**De bedste kortfilm har kun én hovedkarakter, og det er hans eller hendes historie, der er det centrale i filmen og som instruktøren ønsker at fortælle. I et hæfte, som Richard Raskin har lavet under titlen "Fortællekunst i kortfilm" skriver han: "Når en speciel status tilskrives én fiktiv person, bliver seeren derved forsynet med en "hjemmebase" i filmen, et ståsted inden i historien hvorfra han/hun kan opleve begivenhederne. Med mindre du udpeger en given person således, gør du det næsten umuligt for seeren at vinde fodfæste i historien." Vi må altså aldrig være i tvivl om, hvis historie der bliver fortalt. Raskins påstand er, at hvis seeren (eller instruktøren) tvivler på, hvem der er hovedkarakter og hvis historie, der bliver fortalt, vil seeren ikke kunne føle sig hjemme i historien. Under samme parameter taler han om, at det er personernes (og her igen primært hovedkarakteren) samspil og interaktion, der puster liv i historien.  | **3. Tredje parameter – hovedkarakteren skal være kendt for seerne inden for få minutter**Vi skal inden for de første få minutter kende vores hovedkarakter og den eller de konflikter, som historien bygger på. Generelt vil instruktøren karakterisere sine vigtigste personer gennem en række grundlæggende egenskaber, ikke først og fremmest i kraft af det de siger, men langt mere gennem de handlinger de foretager sig. I kortfilmen betyder det imidlertid ikke, at personen er så firkantet, at vi altid kan forudsige, hvordan personen reagerer i bestemte situationer. Tværtimod er det ofte sådan i kortfilm, at de vigtigste karakterer reagerer overraskende og uventet i afgørende situationer, men samtidig uden grundlæggende at bryde med deres karakter.. Altså at den overraskende måde han/hun reagerer på, så at sige er indeholdt i karakteren.Denne egenskab i kortfilm, at vi ikke kan forudsige, hvordan en karakter vil reagere, er det forfriskende i formen. Det er jo netop paradokset, at vi ønsker at være så smarte, at vi kan forudsige og gætte, hvordan karakteren reagerer, men at vi samtidig helst vil overraskes, der pirrer vores nysgerrighed og skærper vores engagement i filmen. | **5. Femte parameter – handlingen drejer sig om én bestemt vigtig ting**I en del kortfilm spiller en ting en central rolle i historien. For hovedkarakteren vil denne ting have en ganske særlig betydning, og den vil fortælle en væsentlig del af historien. Eksempel: Roman Polanskis "To mænd og et skab".  |  **6. Sjette parameter - historien skal være enkel og kræve aktivitet af seeren**Den amerikanske forfatter Paul Auster har sagt: "I alle mine bøger forsøger jeg at efterlade plads nok i prosaen til at læseren kan opholde sig i den….En forfatter kan gøre alt for meget, overvælde læseren med så mange detaljer, at han ikke kan ånde." På samme måde bør historien i en kortfilm være så enkel og uden et væld af detaljer, at der bliver plads til, at seeren kan fordybe sig, dvæle ved og være nysgerrig i forhold til historien. Det er i virkeligheden i det rum, vi som seere skaber historien, fordi vi digter med, gætter på udviklingen, skaber orden, organiserer etc. På den måde bliver seeren ikke en iagttager, men en deltager. |
| **2. Andet parameter - hovedkarakteren træffer de vigtigste valg** De bedste dramatiske øjeblikke skabes af personer, som træffer meningsfulde valg i deres samspil med hinanden, er det andet parameter. På grund af kortfilmens krav om en veldefineret hovedkarakter, der styrer handlingen og bringer den fremad gennem sin interaktion med sine omgivelser, er det typisk hovedkarakteren, der træffer de vigtige valg, der skal træffes. Richard Raskin skriver: "Lad én person bede en anden om at gøre noget; den adspurgte kan så enten imødekomme eller afvise anmodningen. Ved at placere dine personer i sådanne situationer kan du sikre, at din historie forbliver fokuseret på samspil og på den grundlæggende menneskelige handling: at træffe valg." | **4. Fjerde parameter – lyden skal være spændende, men dialogen skal være begrænset**Det fjerde parameter er lyd. Richard Raskin skriver om lyd i sit hæfte: "Filmens handling bør være lige så spændende for hørelsen som for synet. Personerne bør handle på en måde, som producerer lyd, og de bør være opmærksomme på de lyde, der høres." Lyde kan for eksempel ofte være det, der flytter både karakterens fokus og seerens. Raskin mener imidlertid, at en af de lyde i filmen, der bør holdes på et minimum, er dialogen.   |  | **7. Syvende parameter – filmen skal være kogt ind til benet og afrundet**I en vellykket kortfilm er ikke bare hver begivenhed, men hver eneste frame (billede), der ikke er essentiel for filmen, klippet ud. Det er koncentratet af historien, der er tilbage. Kill your darlings!Det er desuden væsentligt at slutte sin film sådan, at det skaber helhed i historien. Richard Raskin skriver: "Når din film slutter, skal seeren helst finde det lige så tilfredsstillende at forlade historiens behagelige rum, som det før var at dvæle i det." En af måderne at afslutte på kunne være at vende tilbage til filmens udgangspunkt. Det kunne være en udkobling af hovedpersonen fra fortællingens rum, ved at han/hun fysisk går bort eller bliver statisk. Det kunne også være en symbolsk gestus, som seeren kan tage med sig, når de giver slip på fiktionen |

 **2. Planche: Lav en analyse af ”Visious”, som I efterfølgende fremlægger på en planche. Vær kreative!**

a. Start med at undersøge alle de mest åbenlyse **filmiske virkemidler** I observerer i klippet, og hvilken funktion de har?

**Filmiske virkemidler:** De filmiske virkemidler handler om billede og lyd (samt fortæller):

* Beskæring
* Perspektiv
* Billedkomposition: brug af forgrund, mellemgrund og baggrund (se frames på næste side)
* Mise-en-scène/scenografi: location, rekvisitter, karaktertyper – og i gysere: monstre!
* Kamerabrug
* Klipning
* Lys
* Lyd
* Fortæller: har vi en personal fortæller bundet til pigen? Har vi en alvidende, der kan skifte mellem personer? Eller har vi en blanding? Og hvilken virkning har fortælleren?

b. Hvordan opbygges **spænding** i filmen?:

**Dramaturgi**

* Suspense: vi ved mere end karakteren – og bliver urolige eller utålmodige.
* Surprise: vi ved *ikke* mere end karakteren – og bliver chokerede.
* Fremdriftselementer: konflikt, varsel, ydre og indre forhindringer, tidsfrist (og delplot).
* Set up – pay off (en vigtig genstand placeres tidligt i filmen og bruges senere som fx selveste mordvåbenet)

c. Hvilke **karakterer** møder vi og hvad er deres egenskaber. Hvori findes uhyggelige eller det monstrøse?

d. Hvilke **genremarkører eller de såkaldte ikonografiske træk** for gys/horror anvendes i citatet?

e. Hvilken **subgenre**er der tale om?

f. Andet?